Ateneo de Manila University From the SelectedWorks of Ma. Assunta Cuyegkeng 1990 Ang Pantera Ma. Assunta C Cuyegkeng, Ateneo de Manila University Available at:
Cuyegkeng, M.A.C. (1990). Ang Pantera (translation of Der Panther by Rainer Ma. Rilke. Pantas: a Journal for Higher Education, 3 (2), 34. Ang Pantera Sa Jardin des Plantes, Paris Sa ulit-ulit na paghagod sa mga rehas, napagod na ang kanyang mata, kaya wala na itong makita. Sa kanya, tila ba may sanlibong rehas, at sa likod ng mga rehas, wala nang iba. Ang malumanay na giray ng malambot at malakas na hakbang, na umiikot sa kaliit-liitang bilog, ay tila sayaw ng lakas sa isang kaibuturan, doon nakaluklok ang namanhid na masidhing pagnanais. Minsan lamang nahahawi ang tabing ng mga mata -- walang ingay --. At saka tutuloy ang isang larawan, daraan sa banat na katahimikan ng kanyang kalamnan-- at doon sa puso, papanaw.
Cuyegkeng, M.A.C. (1990). Antigong Torso ni Apollo (translation of Archaischer Torso Apollos by Rainer Ma. Rilke. Pantas: a Journal for Higher Education, 3 (2), 34. Antigong Torso ni Apollo Hindi natin nakilala ang di-nasilayang ulo, doon nahinog ang bilog ng mata. Ngunit nagbabaga pa ang kanyang katawang tila kandelabra, dito tinataglay at kumikinang ang kanyang paningin, na muli lamang inilapat. Kung hindi'y hindi ka sana masisilaw sa hubog ng dibdib, at sa tahimik na pagpihit ng mga hita; Hindi sana tutungo ang isang ngiti sa gitnang iyon, na nagdadala ng punla ng salinlahi. Kung hindi'y nakatayo lamang sana itong batong putol at maikli sa ilalim ng malinaw na bagsak ng mga balikat at hindi sana kumikintab na tila balahibo ng mababangis na hayop; at hindi sana kumikinang, lampas sa mga hangganan, tulad ng tala: dahil walang lugar dito, na hindi ka nakikita. Kailangan mong baguhin ang iyong buhay.
Cuyegkeng, M.A.C. (1990). Leda (translation of Leda by Rainer Ma. Rilke. Pantas: a Journal for Higher Education, 3 (2), 35. Leda Nang sa masidhing pangangailanga'y sumapi itong diyos sa sisne, halos nagulantang siya sa lubha nitong ganda; lito't hilo siyang nagpaubaya sa kanyang pagbabago. Di malaon pinangatawanan niya ang kanyang kasinungalingan, bago pa niya masubok ang mga damdamin ng di-kilalang sarili. At nakilala na ng bukas na babae ang dumarating, sa loob nitong sisne at alam na niya: may hinihiling ito, na hindi na niya maikukubli, dahil lito siya sa kanyang paglaban. Nagpakulong ito, at habang isinisiksik ang leeg nito sa humihina niyang kamay nagpaubaya ang diyos sa kanyang kasuyo. Dito lamang nasiyahan ang diyos sa kanyang pagbabalatkayo at tunay ngang naging sisne sa kanyang kandungan.
Cuyegkeng, M.A.C. (1990). Ang Sisne (translation of Der Schwann by Rainer Ma. Rilke. Pantas: a Journal for Higher Education, 3 (2), 35. Ang Sisne Itong pagsisikap, dahil sa mga hindi pa nagagawa, na humakbang nang mabigat at tila nakatali, ay hindi nalalayo sa lampang paglakad ng sisne. At ang pagpanaw, itong hindi-na-pag-unawa nitong batayan, na araw-araw nating tinútuntungan, ay tulad ng takot niyang pagbaba --: sa tubig, na maamo siyang tinatanggap, masaya at nakaraan na umaanod sa kanyang ilalim, agos sa agos; habang siya, walang katinag-tinag at lubhang tiyak lalong nagiging hinog at higit na maharlika hinihilang tahimik at nakapahinga.